Il-Kummissjoni tappoġġa setgħat regolatorji ikbar għall-BĊE għal sistemi tal-ikklerjar sabiex jissodisfa r-responsabbiltajiet tal-politika monetarja tiegħu Il-Kummissjoni Ewropea llum qed toħroġ opinjoni favorevoli dwar ir-rakkommandazzjoni tal-Bank Ċentrali Ewropew tat-23 ta' Ġunju 2017, fejn il-BĊE talab għal rwol ikbar fir-regolamentazzjoni tas-sistemi tal-ikklerjar għal strumenti finanzjarji, pereżempju fir-rigward tal-kontropartijiet ċentrali (CCPs), billi pproponiet li tamenda l-Artikolu 22 tal-Istatut tiegħu. Bl-opinjoni tal-lum, il-Kummissjoni tilqa' b'sodisfazzjon kbir l-inizjattiva li tipprovdi lill-BĊE b'kompetenza regolatorja ċara fil-qasam tal-ikklerjar ċentrali. Bl-emenda proposta tal-Istatut tiegħu, il-BĊE għandu l-għan li jdaħħal is-sistemi tal-ikklerjar għal strumenti finanzjarji fi ħdan il-kompetenzi regolatorji tiegħu. Din il-bidla importanti se tippermetti lill-BĊE biex iwettaq id-dmirijiet mogħtija lilu b'mod sħiħ permezz tal-proposta reċenti tal-Kummissjoni li temenda r-Regolament dwar l-Infrastruttura tas-Suq Ewropew (EMIR). Fl-Ittra ta' Intenzjoni tiegħu ta' Settembru 2017, il-President tal-Kummissjoni Juncker ħeġġeġ lill-Parlament Ewropew u lill-Kunsill biex jadottaw malajr il-proposta sabiex jemendaw l-EMIR u r-rakkomandazzjoni tal-BĊE biex jemendaw l-Artikolu 22. Fl-opinjoni tagħha, il-Kummissjoni tirrakkomanda wkoll li jsiru xi aġġustamenti limitati għall-proposta tal-BĊE sabiex jiġi enfasizzat il-bżonn ta' konsistenza fis-setgħat regolatorji bejn il-BĊE, il-Parlament Ewropew, il-Kunsill u l-Kummissjoni fir-rigward tas-sistemi tal-ikklerjar. Il-Parlament Ewropew u l-Kunsill issa se jikkunsidraw għall-adozzjoni l-bidliet proposti fl-istatut tal-BĊE skont il-proċedura leġiżlattiva ordinarja, grazzi għal proċedura simplifikata skont l-Artikolu 129(3) tat-Trattat dwar il-Funzjonament tal-Unjoni Ewropea. Kif il-President Juncker enfasizza fid-diskors tiegħu dwar l-Istat tal-Unjoni tat-13 ta' Settembru, l-użu tal-possibbiltajiet offruti minn dawn il-klawżoli — jiġifieri li jkunu permessi bidliet tekniċi fit-Trattat skont il-proċedura leġislattiva ordinarja - huwa għodda importanti li jippermetti li jkun hemm teħid ta' deċiżjonijiet iktar rapidu u effiċjenti fl-UE. Sfond Rakkomandazzjoni tal-BĊE Fir-rakkomandazzjoni tiegħu tat-23 ta' Ġunju, il-BĊE ppropona li jemenda l-Artikolu 22 tal-Istatut tas-Sistema Ewropea ta' Banek Ċentrali u tal-Bank Ċentrali Ewropew kif ġej: “Il-BĊE u l-banek ċentrali nazzjonali jistgħu jipprovdu faċilitajiet, u l-BĊE jista' jagħmel regolamenti, sabiex jiżgura li s-sistemi tal-ikklerjar u ħlas, u s-sistemi tal-ikklerjar għal strumenti finanzjarji fi ħdan l-Unjoni u ma' pajjiżi oħra jkunu effiċjenti u sodi.” Ir-rakkomandazzjoni tissuġġerixxi b'mod partikolari li l-BĊE jingħata poteri regolatorji biex jadotta evalwazzjonijiet vinkolanti u titlob azzjoni ta' rimedju, b'kooperazzjoni mill-qrib ma' awtoritajiet oħra tal-UE. Barra minn hekk, meta jkun neċessarju biex tiġi protetta l-istabbiltà tal-euro, il-BĊE għandu jkollu s-setgħat regolatorji biex jadotta rekwiżiti addizzjonali għal CCPs involuti fl-ikklerjar ta' ammonti sinifikanti ta' tranżazzjonijiet iddenominati f'euro. Il-BĊE jenfasizza wkoll li dan il-kompitu l-ġdid għandu jintuża biss għal skopijiet ta' politika monetarja. It-Trattat dwar il-Funzjonament tal-Unjoni Ewropea (l-Artikolu 129 (3)) jitlob il-Kummissjoni biex tipprovdi opinjoni dwar din ir-rakkomandazzjoni. Il-Parlament Ewropew u l-Kunsill imbagħad jiddeċiedu fuq l-emenda. Reviżjoni dejjem għaddejja dwar ir-regolamentazzjoni finanzjarja Ir-rakkomandazzjoni tal-BĊE u l-opinjoni tal-Kummissjoni tal-lum għandhom jiġu meqjusa b'mod partikolari fil-kuntest tal-proposta leġiżlattiva tal-Kummissjoni tat-13 ta' Ġunju 2017 li tevalwa r-Regolament dwar l-Infrastruttura tas-Suq Ewropew (EMIR) (ir-Regolament Nru 468/2012). Ir-riformi mmirati proposti huma mfassla biex ikomplu jtejbu l-istabbiltà finanzjarja tal-Unjoni Ewropea. Il-kontropartijiet ċentrali huma diġà regolati sew u mgħammra biex jittrattaw każijiet ta' diffikultà finanzjarja, grazzi għal firxa ta' miżuri li ġew adottati bħala reazzjoni għall-kriżi finanzjarja. Madankollu, għad hemm bżonn ta' iktar emendi biex tiġi żgurata superviżjoni iktar konsistenti u robusta tas-CCPs fil-pajjiżi tal-UE u ta' dawk li mhumiex fl-UE, kif ukoll biex jiġu indirizzati sfidi ġodda. Is-CCPs saru parti sistemika importanti mis-settur finanzjarju u l-importanza tagħhom qed tiżdied. Barra minn hekk, l-irtirar li ġej tar-Renju Unit mill-UE se jkollu impatt sinifikanti fuq ir-regolamentazzjoni u s-sorveljanza tal-ikklerjar fl-Ewropa. Il-bidla rakkomandata fl-Istatut tippermetti lill-BĊE biex iwettaq b'mod sħiħ ir-responsabbilitajiet li l-proposta leġiżlattiva tal-Kummissjoni tipprevedi għal banek ċentrali emittenti fil-proċess ta' awtorizzazzjoni, rikonoxximent u sorveljanza tas-CCPs ibbażati kemm fl-UE kif ukoll barra minnha. Għal aktar informazzjoni L-Opinjoni tal-Kummissjoni dwar ir-Rakkomandazzjoni tal-Bank Ċentrali Ewropew li temenda l-Artikolu 22 tal-Istatut tas-Sistema Ewropea ta' Banek Ċentrali u tal-Bank Ċentrali Ewropew Il-Memo: L-Opinjoni tal-Kummissjoni dwar ir-Rakkomandazzjoni tal-Bank Ċentrali Ewropew li temenda l-Artikolu 22 tal-Istatut tas-Sistema Ewropea ta' Banek Ċentrali u tal-Bank Ċentrali Ewropew Il-Proposta għal Regolament li jemenda r-Regolament dwar l-Infrastruttura tas-Suq Ewropew (EMIR) Il-Komunikazzjoni dwar aktar bidliet għar-Regolament dwar l-Infrastruttura tas-Suq Ewropew (EMIR) Il-Proposta dwar superviżjoni aktar robusta ta' kontropartijiet ċentrali (CCPs)